વાત સાચી છે. સામાન્ય, ગરીબ, બ્લેક કે દલિત સ્ત્રી પર બળાત્કાર થયો હોત કે તેણે આ રીતે જાહેરમાં વાત કરવાની હિંમત કરી હોત તો તેને આટલું મહત્ત્વ મળત ખરું? અરે તેમના પર થયેલા બળાત્કારની ફરિયાદ પણ પોલીસ સ્ટેશનમાં નોંધાવતાંય તેમને આંખે અંધારા આવી જાય છે. અને તેમના પરના અત્યાચારના સમાચારો અંદરના પાને સૂવડાવી દેવાય અને તેની કોઈ ચર્ચાય ક્યારેય ન કરવામાં આવે. રાજકારણ પર લાંબી ચર્ચાઓ કરનારા પણ જાતીય સતામણીની વાત પર ચર્ચા કરવાનું ટાળે છે. લાખો સ્ત્રીઓના શરીરને અભડાવવામાં આવ્યું હોય તે છતાં એ ચર્ચાનો વિષય કે વિરોધનો વિષય નથી બનતો. હા, કેટલાક પુરુષો ચોક્કસ જ કહેશે કે અરે આમાં તો નિર્દોષ પુરુષ પણ કુટાઈ જશે. સાચી ફરિયાદ છે કે ખોટી કોણ નક્કી કરે? એવા સવાલોય ઉઠાવાય. અરે, ભાઈ આટલી બધી સ્ત્રીઓ જે અત્યાર સુધી સ્ત્રીનું શરીર હોવાને કારણે જ જે સહન કરી રહી હતી તેના પર વિચાર કરો તો સમજાશે કે એમનો શું વાંક હતો? એ લોકો પણ નિર્દોષ જ છે તે છતાં સતત રોજ એ શરીરને કારણે જે અવહેલના, અણગમતા સ્પર્શ બળાત્કાર કરતાં હોય મન પર તેની કલ્પના કેમ કરી શકતા નથી. તેની ચિંતા કેમ કરતાં નથી? તો શું દરેક સ્ત્રીને મા, બહેન ગણવી એવો તીખો પ્રશ્ર્ન સામે મારશે. ના, દરેક સ્ત્રીને મા કે બહેન ગણવાની જરૂર નથી પણ તેની ઈચ્છા અનિચ્છા તો જાણો... તેને વ્યક્તિ તરીકે આદર આપો. તેના પર આંખો કે શબ્દોથી કે સ્પર્શથી બળાત્કાર ન કરો.